Široká (chránený areál)

Široká je chránený areál v správe štátnej ochrany prírody Záhorie. Nachádza sa v katastrálnom území Vojenského obvodu Záhorie v okrese Malacky v Bratislavskom kraji. Územie bolo vyhlásené v roku 2021 na 203,57 ha. Ochranné pásmo nebolo určené. Na chránenom území platí 2. stupeň ochrany. Chránené územie leží východne od štátnej cesty č.503. Predmetom ochrany sú: Biotopy európskeho významu: Vnútrozemské panónske pieskové duny a Panónske travinno-bylinné porasty na pieskoch, biotop národného významu: Kyslomilné borovicové a dubovo-borovicové lesy, biotopy druhov živočíchov európskeho významu: fuzáč veľký (Cerambyx cerdo), roháč obyčajný (Lucanus cervus), netopier obyčajný (Myotis myotis) a netopier brvitý (Myotis emarginatus), biotopy druhov živočíchov národného významu: užovka hladká (Coronella austriaca), ropucha zelená (Bufo viridis), jašterica zelená (Lacerta viridis), netopier Brandtov (Myotis brandti), netopier fúzatý (Myotis mystacinus), raniak hrdzavý (Nyctalus noctula), očkáň bielopásy (Hipparchia alcyone), očkáň metlicový (Hipparchia semele), vretienka smldníková (Zygaena cynarae), kováčik (Ampedus ruficeps) a slepúch lámavý (Anguis fragilis), biotopy druhov rastlín národného významu: kolenec jarný (Spergula morisonii), kavyľ piesočný (Stipa borysthenica), tezdálka piesočná (Teesdalia nudicaulis). Referencie Externé odkazy Široká v Zozname osobitne chránených častí prírody SR Chránené územia, Štátna ochrana prírody Slovenskej republiky Poloha na turistickej mape